

# 2015 елда Татарстанда 9 айда электрон рәвештә 38,5 млн. хезмәт күрсәтелгән

*27.10.2015*


Агымдагы елның 9 аенда гражданнарга электрон рәвештә 38,5 млн хезмәт күрсәтелгән, бу, узган елның шушы чоры белән чагыштырганда, 75 процентка артык. Әлеге мәгълүматны бүген ТР Министрлар Кабинетында узган брифингта Татарстан Премьер-министры урынбасары – мәгълүматлаштыру һәм элемтә министры Роман Шәйхетдинов җиткерде.


Портал аша язылган электрон гаризалар саны 55 процентка арткан (барлыгы 1,8 млн гариза), теркәлгән шәхси кабинетлар саны якынча 1,5 млн га җиткән. Бу Татарстанда яшәүче һәр өченче кешенең дәүләт хезмәтләре порталында үз шәхси кабинеты бар дигән сүз. Портал аша түләүләр саны, былтыргы белән чагыштырганда, 86 процентка тәңгәл үсеш кичерә – 3 803 388. Гражданнар электрон рәвештә түләгән сумма барлыгы 4,2 млрд диярлек сумны (төгәлрәк әйтсәк, 4 177 400 000 сум) тәшкил итә – үсеш 106 процентка кадәр.


Роман Шәйхетдинов әйтүенчә, республика халкы ешрак ТКХ хезмәтләре, юл хәрәкәте кагыйдәләрен бозган өчен штрафларны, балалар бакчалары өчен портал аша түли. Торак-коммуналь хуҗалык хезмәтләре өчен түләү, узган елга караганда, 150 процентка арткан. Балалар бакчалары өчен халык портал аша сизелерлек күп түли башлаган – үсеш 177 проценттан гыйбарәт.


Министр 2015 нче елның 1 нче февраленнән порталда һәм мобиль кушымта аша торак-коммуналь хезмәтләр өчен түләү вакытында комиссиянең нульгә тәңгәл булуын да искәртте. Шул рәвешле, 1,17 млн нан артык йорт хуҗалыгы коммуналь хезмәтләр өчен теләсә кайсы банка картасы белән комиссиясез түли ала.


Роман Шәйхетдинов “IT-чемпион” конкурсы дәвам иттерелүе турында да сөйләп узды. 25 нче декабрьдә бәйгенең икенче этабы җиңүчеләре билгеләнәчәк.


Киләсе елда Татарстанда күрсәтелә торган электрон хезмәтләр исемлегенә тагын 30 яңа хезмәт өстәлергә мөмкин.

“Әлеге хезмәтләр халыкның һәм юридик затларның тормышында еш чагылыш таба. Эшчәнлекне анализлау һәм регламентацияләү аркасында бу муниципалитет һәм ведомстволардан күләмле эш сораячак. Кайчак хезмәтне электрон төргә күчерү, аның сыйфатын да яхшы якка үзгәртә”, - дип ачыклык кертте Р. Шәйхетдинов.Министр билгеләп узганча, “ТР хезмәләре” мобиль кушымтасының яңартылган версиясендә интерфейс концепциясе тулысынча яңадан эшләнгән. Яңа концепция хезмәттән файдалануда җентекләп аңлатуны күздә тота, теләсә нинди хезмәтнең һәр бите бары тик кирәкле мәгълүматтан һәм мәгълүмат кертү өчен бик аз юллардан тора. Бу хезмәттән уңайлы һәм хатасыз файдалану мөмкинлеген бирә. Яңартылган мобиль кушымтада кулланырга мөмкин булган хезмәтләр исемлеге дә үзгәргән. Анда кулланучыларның 80 проценты игътибарында булган иң популяр һәм иң кирәкле хезмәтләр куелган.


Хәзер шәхси кабинет та күпкә функциональ. Дәүләт хезмәтләре порталында һәм мобиль кушымтада шәхси кабинет мәгълүматлары тиңдәшләштерелгән, моның ярдәмендә, кулланучыларга үзе турында мәгълүматны берничә урында саклау зарурлыгы юк.


*“Татар-информ” МА*
Дәүләт хакимияте һәм җирле үзидарә органнарының бердәм "Рәсми Татарстан" порталы